Dôvodová správa

A.	Všeobecná časť:

Ministerstvo spravodlivosti Slovenskej republiky predkladá na základe bodu B.1  uznesenia vlády č. 429 z 05. mája 2004 do legislatívneho procesu návrh zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a o zmene a doplnení zákona č. 154/2001 Z. z. o prokurátoroch a právnych čakateľoch prokuratúry v znení neskorších predpisov.
 
Uvedeným uznesením vláda zaviazala ministra spravodlivosti predložiť na rokovanie vlády návrh na zmenu ustanovení zákona č. 385/2000 Z. z. o sudcoch a prísediacich a o zmene a doplnení niektorých zákonov a zákona č. 154/2001 o prokurátoroch a právnych čakateľoch prokuratúry v znení neskorších predpisov za účelom uplatnenia len jedného ďalšieho platu pre sudcov a prokurátorov v roku 2005.  

Predložený návrh sa striktne pridržiava znenia uznesenia vlády a sudcom a prokurátorom sa priznáva iba jeden ďalší plat splatný v mesiaci december  v roku 2005.

Ministerstvo spravodlivosti Slovenskej republiky a Generálna prokuratúra Slovenskej republiky však nepovažujú uvedené riešenie za najvhodnejšie.

V tejto súvislosti upozorňujeme aj na postoj Rady Európy k súdnictvu, ktorý je formulovaný v Odporúčaní Výboru ministrov Rady Európy č. 12 z roku 1994. V rámci neho sa princíp nezávislosti podporuje, rozvíja a formuluje sa celý rad predpokladov pre nezávislosť, efektivitu a úlohu sudcov, ktoré spočívajú práve v zakotvení záruk, ako napríklad funkčné obdobie a platy zaručené zákonom, neodvolateľnosť počas funkčného obdobia, zákaz zásahu do právomocí súdu, zabezpečenie proti zásahom do nezávislosti súdov zo strany exekutívy a legislatívy ect. 

Vo vzťahu k prokuratúre upozorňujeme, na bod 5 d) Odporúčania Rady Európy členským  štátom Rec (2000) 19 o postavení prokuratúry v systéme trestného súdnictva prijatého Výborom ministrov Rady Európy 6. októbra 2000, podľa ktorého „štáty sa majú postarať o to, aby zákon zaručil prokurátorom na výkon funkcie primerané podmienky, najmä postavenie, odmeňovanie a dôchodok v súlade s dôležitosťou vykonaných funkcii, ako aj primeraný vek odchodu do dôchodku.“

Z dôvodovej správy k tomuto odporúčaniu vyplýva, že „pokiaľ ide o štatút, odmeňovanie a dôchodok, mali by byť stanovené s ohľadom na potrebu zabezpečiť istú rovnováhu medzi sudcami a prokurátormi, ktorí napriek rozličnej povahe svojich úloh sploločne tvoria systém trestného súdnictva.“

	Navrhovaná právna úprava nebude mať negatívny dopad na štátny rozpočet, rozpočty obcí alebo rozpočty vyšších územných celkov. Vyčíslenie pozitívneho dopadu na štátny rozpočet je uvedené v rámci doložky finančných, ekonomických, environmentálnych vplyvov a vplyvov na zamestnanosť.

	Prerokovanie návrhu zákona Radou hospodárskej a sociálnej dohody Slovenskej republiky nie je potrebné.

DOLOŽKA  ZLUČITEĽNOSTI
návrhu zákona
s právom Európskych spoločenstiev a právom Európskej únie

1.	Navrhovateľ zákona :  vláda Slovenskej republiky

2.	Názov návrhu zákona :  zákon, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a o zmene a doplnení zákona č. 154/2001 Z. z. o prokurátoroch a právnych čakateľoch prokuratúry v znení neskorších predpisov

3.	Záväzky Slovenskej republiky vo vzťahu k Európskym spoločenstvám a Európskej únii :

a)	návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení, Národného programu pre prijatie acquis communataire, odporúčané v Partnerstve pre vstup, odporúčané v prílohe Prípravy asociovaných krajín strednej a východnej Európy na integrácie do vnútorného trhu Únie (Biela kniha), screeningu, medzi prioritné úlohy vlády Slovenskej republiky, patrí medzi úlohy vlády Slovenskej republiky podľa Plánu legislatívnych úloh vlády Slovenskej republiky na rok 2003 na mesiac september, 
 
b)	nevyplývajú zo schválenej negociačnej pozície Slovenskej republiky ku kapitole  č.   5 a č. 24

4.	Problematika návrhu právneho predpisu :
a)	
b)	nie je upravená v práve Európskych spoločenstiev,
c)	
d)	nie je upravená v práve Európskej únie,

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie :

Vzhľadom na vnútroštátny charakter upravovanej problematiky je posudzovanie súladu návrhu zákona s právom Európskych spoločenstiev a Európskej únie bezpredmetné.

6.	Gestor  (spolupracujúce rezorty) : 

Ministerstvo spravodlivosti Slovenskej republiky

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie :

Bez účasti expertov.

B.	Osobitná časť:

K čl. I.

K bodu 1:

	V zmysle bodu B. 1 uznesenia vlády č. 429 z 05. mája 2004 sa navrhuje odňatie ďalšieho platu sudcov v roku 2005.

	Túto požiadavku je možné legislatívno – technicky vyjadriť iba pozitívnym vymedzením v rámci prechodných ustanovení zákona, v rámci ktorých sa stanovujú podmienky na priznanie ďalšieho platu za mesiac november 2005.

K bodu 2:

	Vzhľadom na skutočnosť, že sa v rámci bodu 1 vymedzujú podmienky na priznanie ďalšieho platu za rok 2005, je nevyhnutné opätovne posunúť účinnosť § 77 platného zákona, ktorý upravuje podmienky a splatnosť ďalších platov za mesiac máj a november  opätovne o ďalší rok, teda na 1. január 2006.

K čl. II: 

K bodu 1:

V zmysle bodu B. 1 uznesenia vlády č. 429 z 05. mája 2004 sa navrhuje odňatie ďalšieho platu prokurátorov v roku 2005 a z toho dôvodu predkladateľ navrhuje doplniť nové prechodné ustanovenie § 265b, v ktorom je táto požiadavka zohľadnená.

K bodu 2:

Vzhľadom na skutočnosť, že sa v rámci bodu 1 vymedzujú podmienky na priznanie ďalšieho platu za rok 2005, je nevyhnutné opätovne posunúť účinnosť § 106 platného zákona, ktorý upravuje podmienky a splatnosť ďalších platov za mesiac máj a november opätovne o ďalší rok, teda na 1. január 2006.

K čl. III:

	Vzhľadom na predpokladanú dĺžku legislatívneho procesu a potrebnú dĺžku legisvakancie sa navrhuje, aby zákon nadobudol účinnosť  1. januára 2005.